A reception desk in a building

AI-generated content may be incorrect.



**Valsts akciju sabiedrība**

**“Latvijas Pasts”**

**Paziņojums par korporatīvo pārvaldību**

**2024.gadā**

Valsts akciju sabiedrības “Latvijas Pasts” (turpmāk – Uzņēmums) paziņojums par korporatīvo pārvaldību 2024.gadā (turpmāk – Paziņojums) sagatavots, pamatojoties uz Publiskas personas kapitāla daļu un kapitālsabiedrību pārvaldības likuma 58.1 panta prasībām, Ministru kabineta 2022.gada 15.marta noteikumiem Nr.175 “Noteikumi par publiskas personas kapitālsabiedrībā un publiski privātā kapitālsabiedrībā piemērojamajiem korporatīvās pārvaldības ieteikumiem”, kas nosaka, ka kapitālsabiedrība piemēro Latvijas pārvaldības kodeksu “Labas korporatīvās pārvaldības ieteikumi uzņēmumiem Latvijā”.

Paziņojumā tiek sniegta informācija par visiem principiem, kurus Uzņēmums savā darbībā 2024.gadā ir ievērojis, ievērojis daļēji, nav ievērojis, vai to, ka korporatīvās pārvaldības princips (kritērijs) nav attiecināms, un apstākļiem, kas to pamato. Paziņojums ir sagatavots vienlaicīgi ar Uzņēmuma 2024.gada pārskatu kā tā sastāvdaļa un ir pieejams Uzņēmuma tīmekļvietnē arī kā atsevišķs dokuments.

Paziņojumā pie katra no korporatīvās pārvaldības principiem (kritērijiem) ir lietoti šādi apzīmējumi:

|  |  |
| --- | --- |
|  | princips (kritērijs) ievērots pilnībā; |
|  | princips (kritērijs) ievērots daļēji (atkāpšanās no noteiktā principa (kritērija) ievērošanas ir paziņota un izskaidrota); |
|  | princips (kritērijs) nav ievērots; |
|  | princips (kritērijs) nav attiecināms. |

Būtiskākie normatīvie akti par Uzņēmuma korporatīvo pārvaldību:

1. [Publiskas personas kapitāla daļu un kapitālsabiedrību pārvaldības likums](https://likumi.lv/ta/id/269907#p106);
2. [Par interešu konflikta novēršanu valsts amatpersonu darbībā](https://likumi.lv/ta/id/61913-par-interesu-konflikta-noversanu-valsts-amatpersonu-darbiba);
3. Ministru kabineta 2022.gada 25.janvāra noteikumi Nr.72 “[Kārtība, kādā tiek prognozēti, noteikti un veikti maksājumi par valsts kapitāla izmantošanu](https://likumi.lv/ta/id/329536-kartiba-kada-tiek-prognozeti-noteikti-un-veikti-maksajumi-par-valsts-kapitala-izmantosanu)”;
4. Ministru kabineta 2020.gada 7.janvāra noteikumi Nr.20 “[Valdes un padomes locekļu nominēšanas kārtība kapitālsabiedrībās, kurās kapitāla daļas pieder valstij vai atvasinātai publiskai personai](https://likumi.lv/ta/id/312171-valdes-un-padomes-loceklu-nominesanas-kartiba-kapitalsabiedribas-kuras-kapitala-dalas-pieder-valstij-vai-atvasinatai-publiskai-...)”;
5. Ministru kabineta 2020.gada 4.februāra noteikumi Nr.63 “[Noteikumi par publiskas personas kapitālsabiedrību un publiski privāto kapitālsabiedrību valdes un padomes locekļu skaitu, kā arī valdes un padomes locekļu mēneša atlīdzības maksimālo apmēru](https://likumi.lv/ta/id/312389-noteikumi-par-publiskas-personas-kapitalsabiedribu-un-publiski-privato-kapitalsabiedribu-valdes-un-padomes-loceklu-skaitu-ka-ari-valdes-un-padomes-loceklu-menesa-atlidzibas-maksimalo-apmeru)”;
6. Ministru kabineta 2017.gada 17.oktobra noteikumi Nr.630 “[Noteikumi par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā](https://likumi.lv/ta/id/294518-noteikumi-par-ieksejas-kontroles-sistemas-pamatprasibam-korupcijas-un-interesu-konflikta-riska-noversanai-publiskas-personas-institucija)”.

# Princips # 1

|  |  |
| --- | --- |
|  | **Uzņēmumam ir izveidota aktuāla stratēģija, kurā noteikti Uzņēmuma mērķi un virzība uz ilgtermiņa vērtības pieaugumu** |

|  |  |
| --- | --- |
| Kritēriji: | Fakti: |
| * Uzņēmumam ir aktuāla stratēģija, kuras projektu izstrādā valde. | * 2024.gadā Uzņēmumam nebija apstiprinātas Vidēja termiņa darbības stratēģijas. 2024.gadā tika vērtētas nepieciešamās pārmaiņas Uzņēmuma stratēģiskajos attīstības virzienos un noritēja jaunas Vidēja termiņa darbības stratēģijas projekta 2025.-2028.gadam izstrāde. |
| * Padome iesaistās stratēģijas izstrādes procesā un apstiprina stratēģiju padomes sēdē. | * Sadarbībā ar Uzņēmuma padomi, Satiksmes ministriju un citām ieinteresētajām pusēm 2024.gadā noritēja darbs pie jaunas Vidēja termiņa stratēģijas projekta 2025.-2028.gadam izstrādes. |
| * Padome uzrauga stratēģijas īstenošanu. | * 2024.gadā Uzņēmumam nebija apstiprinātas Vidēja termiņa darbības stratēģijas. Sadarbībā ar Uzņēmuma padomi, Satiksmes ministriju un citām ieinteresētajām pusēm tiek izstrādāts jaunas Vidēja termiņa stratēģijas projekts 2025.-2028.gadam. Padome uzrauga stratēģijas izstrādes progresu. Tāpat padome uzrauga citu stratēģisku un ilgtermiņa projektu īstenošanu. |
| * Uzņēmuma valde īsteno stratēģiju un regulāri atskaitās padomei par tās īstenošanas gaitu. | 2024.gadā Uzņēmumam nebija apstiprinātas Vidēja termiņa darbības stratēģijas. Valde regulāri atskaitās padomei, t.sk. par citu stratēģisku un ilgtermiņa projektu īstenošanu. |

**Iekšējā kultūra un ētiska uzvedība**

**Princips # 2**

|  |  |
| --- | --- |
|  | **Uzņēmumā ir izstrādāts iekšējās kultūras un ētiskas uzvedības kodekss, kas Uzņēmuma vadībai un darbiniekiem kalpo kā uzvedības standarts** |

|  |  |
| --- | --- |
| Kritēriji: | Fakti: |
| * Padome definē Uzņēmuma pamatvērtības. | * Uzņēmumā kopā ar padomi ir definētas Uzņēmuma pamatvērtības – mērķtiecība, atbildība, atvērtība. |
| * Valde sagatavo un padome apstiprina iekšējās kultūras un ētiskas uzvedības kodeksu. | Uzņēmumam ir apstiprināts Ētikas kodekss, kas nosaka Uzņēmuma iekšējās kultūras un profesionālās ētikas pamatprincipus ikdienas darbam un saskarsmei ar kolēģiem, klientiem un sadarbības partneriem. |
| * Valde nodrošina iekšējās kultūras un ētiskas uzvedības kodeksa ievērošanu Uzņēmuma ikdienas darbībā un reaģē, ja tiek konstatēts ētiskas uzvedības kodeksa pārkāpums. | Uzņēmuma darbiniekiem ir nodrošināta iespēja ziņot par konstatētajiem ētikas principu pārkāpumiem, iesniedzot iesniegumu Ētikas komisijai, kuras darbības mērķis ir stiprināt profesionālās ētikas normu un pamatprincipu ievērošanu. Tāpat Uzņēmumā tiek nodrošināta iespēja celt trauksmi un anonīmi ziņot par iespējamiem pārkāpumiem. Saņemtie ziņojumi tiek neatkarīgi izvērtēti. |

**Iekšējās kontroles sistēma, risku vadība un iekšējais audits**

**Princips # 3**

|  |  |
| --- | --- |
|  | **Uzņēmumā ir izveidota iekšējās kontroles sistēma, kuras efektivitāti pārrauga padome** |

|  |  |
| --- | --- |
| Kritēriji: | Fakti: |
| * Uzņēmumam ir dokumentēta iekšējās kontroles sistēma, par kuras izveidi atbild valde. | Uzņēmumā ir izstrādāti, valdē un (kur nepieciešams) padomē apstiprināti iekšējās kontroles sistēmas iekšējie normatīvie dokumenti, tajā skaitā Iekšējā audita politika, kas tiek patstāvīgi pilnveidoti. |
| * Iekšējais audits vismaz reizi gadā veic iekšējās kontroles sistēmas efektivitātes novērtējumu, ņemot vērā iepriekš definētus kritērijus, un atskaitās par novērtējuma rezultātiem padomei. | Iekšējo auditu veikšanā gada plānā iekļauto auditu ietvaros tiek izmantota uz risku novērtēšanu balstīta iekšējā audita pieeja, kas ietver sistēmas izvērtēšanu un kontroles vai detaļu testus, kā arī sniedzot efektivitātes novērtējumu auditā pārbaudītajām darbībām un ieteikumus šīs sistēmas pilnveidošanai. Iekšējā audita daļa par rezultātiem atskaitās Uzņēmuma valdei un padomei, informē Uzņēmuma kapitāla daļu turētāju.  Uzņēmuma iekšējais audits ir sagatavojis, Uzņēmuma valde un padome ir izvērtējusi iekšējās kontroles sistēmas efektivitātes novērtējumu par 2024.gadu. |
| * Padome vismaz reizi gadā izvērtē sniegto novērtējumu par iekšējās kontroles sistēmas efektivitāti. | Uzņēmuma iekšējie auditori iesniedz izskatīšanai Uzņēmuma padomē gada plānā iekļauto iekšējā audita ziņojumus un gada atskaiti par iekšējā audita darbības rezultātiem. Uzņēmuma padome izvērtē sniegto novērtējumu pēc katra audita pabeigšanas un par gadu kopumā.  Uzņēmuma iekšējais audits ir sagatavojis, Uzņēmuma valde un padome ir izvērtējusi iekšējās kontroles sistēmas efektivitātes novērtējumu par 2024.gadu. |

**Princips # 4**

|  |  |
| --- | --- |
|  | **Uzņēmums identificē, novērtē un uzrauga ar tās darbību saistītos riskus** |

|  |  |
| --- | --- |
| Kritēriji: | Fakti: |
| * Valde izstrādā un padome apstiprina Uzņēmuma risku vadības politiku. | Risku vadības politika izstrādāta tiešā valdes uzraudzībā un apstiprināta Uzņēmuma valdē un padomē. |
| * Pamatojoties uz identificēto risku novērtējumu, valde īsteno risku vadības pasākumus. | Uzņēmuma valde ir atbildīga par Uzņēmuma risku vadības nodrošināšanu, tās nepārtrauktību, risku kultūras veidošanu un ievērošanu visās Uzņēmuma struktūrvienībās.  Uzņēmuma valde, saskaņojot to ar Uzņēmuma padomi, nosaka Uzņēmuma risku apetīti, kā arī ieceļ Uzņēmuma valdes locekli, kurš ir atbildīgs par risku vadības koordināciju. Ņemot vērā regulārās risku vadības atskaites, kā arī lēmumu projektos norādītos riskus un kotroles, valde lemj par to, kā visefektīvāk pārvaldīt identificētos riskus.  Iekšējā audita daļa vai piesaistīta trešā puse (neatkarīgs ārējais konsultants) veic risku vadības procesa iekšējos auditus, tādējādi nodrošinot tā saucamo “trešo aizsardzības līniju”. |
| * Vismaz reizi gadā padome izskata valdes ziņojumus par risku vadības pasākumiem un risku vadības politikas īstenošanu*.* | Reizi pusgadā valde sniedz ziņojumu Uzņēmuma padomei par risku vadības pasākumiem un risku vadības politikas īstenošanu. |

**Princips # 5**

|  |  |
| --- | --- |
|  | **Uzņēmumā ir izveidota iekšējā audita struktūrvienība, kas neatkarīgi un objektīvi izvērtē Uzņēmuma darbību** |

|  |  |
| --- | --- |
| Kritēriji: | Fakti: |
| * Uzņēmumā ir iekšējais auditors, kurš ir funkcionāli neatkarīgs no valdes un atskaitās padomei. | Uzņēmumā ir izveidota Iekšējā audita daļa, kuras darbību pārrauga Uzņēmuma padome un kura atskaitās Uzņēmuma padomei. |
| * Iekšējo auditoru amatā apstiprina padome. | Iekšējā Audita daļas vadītāju amatā apstiprina Uzņēmuma padome. |
| * Iekšējais auditors izstrādā uz riskiem balstītu iekšējā audita plānu, kuru apstiprina padome. | Iekšējā audita daļa katru gadu izstrādā uz riskiem balstītu iekšējā audita plānu, kuru apstiprina Uzņēmuma padome un akcionārs. |
| * Iekšējais auditors informē valdi un padomi par iekšējā audita plāna izpildi, audita rezultātiem un ieteicamajām darbībām trūkumu novēršanai, ja tādi ir konstatēti. | Uzņēmuma Iekšējā audita daļa informē Uzņēmuma valdi, padomi un akcionāru par iekšējā audita plāna izpildi, audita rezultātiem un ieteicamajām darbībām trūkumu novēršanai, ja tādi ir konstatēti. |

**Ārējais revidents**

**Princips # 6**

|  |  |
| --- | --- |
|  | **Uzņēmumam ir neatkarīgs ārējais revidents** |

|  |  |
| --- | --- |
| Kritēriji: | Fakti: |
| * Padome un Revīzijas komiteja, ja tāda ir izveidota, nosaka ārējā revidenta atlases kritērijus. | 2024.gadā iepirkuma procedūras rezultātā, nosakot atlases kritērijus, kas saskaņoti ar Uzņēmuma padomi, izvēlēts ārējais revidents SIA “ERNST & YOUNG BALTIC”, reģistrācijas Nr. 40003593454, kas veiks Uzņēmuma 2024., 2025. un 2026.gada pārskatu revīzijas un Uzņēmuma universālā pasta pakalpojuma saistību izpildes tīro izmaksu aprēķina par 2024., 2025. un 2026.gadu pārbaudes. |
| * Uzņēmumam ir neatkarīgs ārējais revidents ar atbilstošu kvalifikāciju. | Uzņēmuma izvēlētā ārējā revidenta SIA “ERNST & YOUNG BALTIC”, reģistrācijas Nr. 40003593454, atbildīgais revidents un revīzijas komanda ir ar atbilstošu kvalifikāciju un pieredzi lielu un regulētu uzņēmumu auditēšanā, t.sk. atbilstošos tautsaimniecības sektoros. |
| * Viena ārējā revidenta pilnvaru laiks nepārsniedz 5 gadus. | Saskaņā ar iepirkuma rezultātā noslēgto līgumu ārējā revidenta pilnvaru laiks ir 3 (trīs) gadi. |

**Padomes locekļu ievēlēšana**

**Princips # 7**

|  |  |
| --- | --- |
|  | **Uzņēmums nodrošina caurskatāmu padomes locekļu ievēlēšanas un atsaukšanas kārtību** |

|  |  |
| --- | --- |
| Kritēriji: | Fakti: |
| * Uzņēmumā ir apstiprināta padomes locekļu atlases un atsaukšanas kārtība. | Uzņēmums ir publiskas personas kapitālsabiedrība, un tā padomes locekļu atlases un atsaukšanas procesā ievēro Publiskas personas kapitāla daļu un kapitālsabiedrību pārvaldības likuma 106.panta, 108.panta, 109.panta prasības, Ministru kabineta 2020.gada 7.janvāra noteikumus Nr.20 “Valdes un padomes locekļu nominēšanas kārtība kapitālsabiedrībās, kurās kapitāla daļas pieder valstij vai atvasinātai publiskai personai”, kā arī ievērojot vadlīnijas par valdes un padomes locekļu nominēšanai kapitālsabiedrībās, kurās kapitāla daļas pieder valstij vai atvasinātai publiskai personai.  Ievērojot, ka 2024.gada 07.februarī padomes locekļi atkāpās no amata, lai nodrošinātu Uzņēmuma darbības nepārtrauktību, 2024.gada 15.februārī tika ievēlēta Uzņēmuma pagaidu padome 2 (divu) locekļu sastāvā. Pagaidu padome savas pilnvaras pildīs, līdz atklātā konkursā tiks izvēlēti jauni padomes locekļi. |
| * Par padomes locekļiem, kuri tiek virzīti ievēlēšanai vai atkārtotai ievēlēšanai, Uzņēmums sniedz savlaicīgu un pietiekamu informāciju Uzņēmuma akcionāriem. | Uzņēmums savlaicīgi sniedz nepieciešamo informāciju Uzņēmuma kapitāla daļu turētājam – Satiksmes ministrijai. |
| * Padomes lielums ir atbilstošs Uzņēmuma darbības specifikai. | Padomes lielums ir atbilstošs Uzņēmuma darbības specifikai, un akcionāru sapulce to ir noteikusi saskaņā ar Ministru kabineta 2020.gada 04.februāra noteikumu Nr.63 “Noteikumi par publiskas personas kapitālsabiedrību un publiski privāto kapitālsabiedrību valdes un padomes locekļu skaitu, kā arī valdes un padomes locekļu mēneša atlīdzības maksimālo apmēru” prasībām, nosakot to Uzņēmuma statūtos. |
| * Padomes locekli ievēlē uz termiņu ne ilgāku par 5 gadiem. | Ievērojot, ka 2024.gada 07.februarī padomes locekļi atkāpās no amata, lai nodrošinātu Uzņēmuma darbības nepārtrauktību, 2024.gada 15.februārī ievēlēta Uzņēmuma pagaidu padome 2 (divu) locekļu sastāvā. Pagaidu padome savas pilnvaras pildīs, līdz atklātā konkursā tiks izvēlēti jauni padomes locekļi. |

**Princips # 8**

|  |  |
| --- | --- |
|  | **Padomes locekļiem kopā ir atbilstoša pieredze un kompetence** |

|  |  |
| --- | --- |
| Kritēriji: | Fakti: |
| * Padomei kopumā piemīt prasmju, pieredzes un zināšanu kopums, to vidū par attiecīgo nozari, lai pilnvērtīgi spētu pildīt savus pienākumus. | Uzņēmuma padomes sastāvs ir sabalansēts, tās locekļiem kopā ir nepieciešamās kompetences, iemaņas un pieredze.  Uzņēmuma tīmekļvietnē, sadaļā “Latvijas Pasta Padome”, ir detalizēti norādītas katra padomes locekļa kompetences un profesionālās pieredzes apraksts. |
| * Veidojot padomes sastāvu, tiek ievēroti dažādības principi. | Ievērojot, ka 2024.gada 07.februarī abi padomes locekļi atkāpās no amata, lai nodrošinātu Uzņēmumu darbības nepārtrauktību, 2024.gada 15.februārī ievēlēta Uzņēmuma pagaidu padome 2 (divu) locekļu sastāvā. Pagaidu padome savas pilnvaras pildīs, līdz atklātā konkursā tiks izvēlēti jauni padomes locekļi.  Uzņēmuma padomes locekļu atlases process ir reglamentēts Ministru kabineta 2020.gada 07.janvāra noteikumos Nr.20 “Valdes un padomes locekļu nominēšanas kārtība kapitālsabiedrībās, kurās kapitāla daļas pieder valstij vai atvasinātai publiskai personai” un kandidāti tiek vērtēti pēc profesionālajiem kritērijiem. |
| * Padomē pārstāvēti abi dzimumi. | Ievērojot, ka 2024.gada 07.februarī abi padomes locekļi atkāpās no amata, lai nodoršinātu Uzņēmumu darbības nepārtrauktību, 2024.gada 15.februārī ievēlēta Uzņēmuma pagaidu padome 2 (divu) locekļu sastāvā. Pagaidu padome savas pilnvaras pildīs, līdz atklātā konkursā tiks izvēlēti jauni padomes locekļi.  Uzņēmuma padomes locekļu atlases process ir reglamentēts Ministru kabineta 2020.gada 07.janvāra noteikumos Nr.20 “Valdes un padomes locekļu nominēšanas kārtība kapitālsabiedrībās, kurās kapitāla daļas pieder valstij vai atvasinātai publiskai personai” un kandidāti tiek vērtēti pēc profesionālajiem kritērijiem. |
| * Valde izstrādā ievada apmācības programmu un nodrošina jaunajiem padomes locekļiem ievada apmācību. | Valde nodrošina, ka padome, uzsākot savu pienākumu pildīšanu, visaptveroši tiek iepazīstināta ar Uzņēmuma darbības principiem, specifiku, kultūru, vispārējo finanšu, juridisko stāvokli un ar darbiniekiem saistītiem jautājumiem, kā arī finanšu atskaitīšanās procesu. |

**Princips # 9**

|  |  |
| --- | --- |
|  | **Uzņēmuma padomē ir neatkarīgi padomes locekļi** |

|  |  |
| --- | --- |
| Kritēriji: | Fakti: |
| * Uzņēmums izvērtē un akcionāri nosaka neatkarīgo padomes locekļu īpatsvaru. | Uzņēmuma akcionārs ir izvērtējis un noteicis neatkarīgo padomes locekļu īpatsvaru (2 no 3), atbilstoši Publiskas personas kapitāla daļu un kapitālsabiedrību pārvaldības likuma prasībām. |
| * Vismaz puse no padomes locekļiem ir neatkarīgi. | Uzņēmuma padomes locekļi ir neatkarīgi un atbilst visiem neatkarīga padomes locekļa kritērijiem saskaņā ar Publiskas personas kapitāla daļu un kapitālsabiedrību pārvaldības likuma 31.panta sesto daļu. |
| * Neatkarīgie padomes locekļu kandidāti iesniedz apliecinājumu par savu atbilstību neatkarības kritērijiem. | Neatkarīgie padomes locekļi ir iesnieguši apliecinājumu par savu atbilstību neatkarības kritērijiem. |
| * Pirms padomes vēlēšanām Uzņēmums veic padomes locekļu neatkarības novērtējumu atbilstoši pieejamajai informācijai. | Pirms Uzņēmuma padomes ievēlēšanas, Uzņēmuma (nominācijas komisija, akcionāru sapulce) veic padomes locekļu neatkarības novērtējumu, atbilstoši pieejamajai informācijai. |

**Padomes un valdes atalgojuma noteikšanas principi**

**Princips # 10**

|  |  |
| --- | --- |
|  | **Uzņēmumā ir ieviesta atalgojuma politika** |

|  |  |
| --- | --- |
| Kritēriji: | Fakti: |
| * Uzņēmumā ir ieviesta atalgojuma politika, kuru izstrādājusi valde, izskatījusi padome un apstiprinājusi akcionāru sapulce. | 2024.gadā Uzņēmumā ir izstrādāta un valdes, padomes un akcionāra apstiprināta Atalgojuma politika. |
| * Padome reizi gadā nosaka valdei sasniedzamos finanšu un nefinanšu mērķus, to ietekmi uz atalgojuma mainīgo daļu un kontrolē to izpildi. | Uzņēmuma padome ir noteikusi valdei sasniedzamos finanšu un nefinanšu mērķus 2024.gadam, to ietekmi uz atalgojuma mainīgo daļu un kontrolē to izpildi.  Par mērķu izpildi valde informē padomi kārtējās padomes sēdēs. |
| * Padomes locekļiem nenosaka atalgojuma mainīgo daļu, kā arī neizmaksā jebkādu kompensāciju atsaukšanas no amata vai amata atstāšanas gadījumā. | Padomes locekļiem saskaņā ar Publiskas personas kapitāla daļu un kapitālsabiedrību pārvaldības likuma 109.panta ceturto daļu un 112.pantu nav noteikta atalgojuma mainīgā daļa, kā arī netiek izmaksāta jebkāda kompensācija par atsaukšanas no amata vai amata atstāšanas gadījumā. |
| * Valde reizi gadā sagatavo ziņojumu par atalgojumu, kas piešķirts katram esošajam un bijušajam valdes un padomes loceklim. | Ir sagatavots ziņojums par Uzņēmuma padomes un valdes locekļiem piešķirto atalgojumu par 2024.gadu. |

**Padomes darba organizēšana un lēmumu pieņemšana**

**Princips # 11**

|  |  |
| --- | --- |
|  | **Uzņēmumā ir noteikta un saprotama padomes darba organizācija** |

|  |  |
| --- | --- |
| Kritēriji: | Fakti: |
| * Padome savu darbu organizē saskaņā ar padomes nolikumu un darba kalendāru. | Uzņēmuma padome savu darbu organizē saskaņā ar “Valsts akciju sabiedrības “Latvijas Pasts” padomes reglaments”.  Katru gadu, arī 2024.gadā, Uzņēmuma padome apstiprina kārtējo padomes sēžu kalendāru kārtējam kalendārajam gadam. |
| * Padome notur vismaz vienu atsevišķu padomes sēdi gadā uzņēmuma stratēģijas un tās izpildes apspriešanai. | 2024.gadā Uzņēmumam nebija apstiprinātas Vidēja termiņa darbības stratēģijas.  Sadarbībā ar Uzņēmuma padomi, Satiksmes ministriju un citām ieinteresētajām pusēm tiek izstrādāts jaunas Vidēja termiņa stratēģijas projekts 2025.-2028.gadam. Padome uzrauga stratēģijas izstrādi, un tai tika veltīts nepieciešmais laiks, t.sk. atsevišķas sanāksmes. Tāpat padome uzrauga citu stratēģisku un ilgtermiņa projektu īstenošanu. |
| * Uzņēmuma budžetā paredz padomes darbības nodrošināšanai nepieciešamo finansējumu. | Uzņēmuma budžetā ir paredzēts padomes darbības nodrošināšanai nepieciešamais finansējums. |
| * Padome reizi gadā veic padomes darba pašnovērtējumu un tā rezultātus izskata padomes sēdē. | Uzņēmuma padome kopsakarībā ar Uzņēmuma iepriekšējā gada pārskatu veic iepriekšējā gada darba pašvērtējumu, un tā rezultātus izskata Uzņēmuma padomes sēdē atbilstoši vadlīnijām par padomes darba ikgadējā pašvērtējuma veikšanu. Kā arī tiek iesniegts Uzņēmuma kapitāla daļu turētājam – Satiksmes ministrijai – kura to izvērtē atbilstoši “Valsts kapitāla daļu pārvaldes kārtība” noteikumiem, kuros noteikta arī padomes locekļu individuālo darbības rezultātu izvērtēšanas kārtība. |
| * Padome ir izvērtējusi komiteju izveides nepieciešamību (ja ir izveidota komiteja, skatīt principu # 12.1.). | Uzņēmuma padome ir izvērtējusi komiteju izveides nepieciešamību. 2021.gadā 22.decembrī darbu uzsāka Finanšu komiteja, savukārt no 2023.gada 08.februāra darbojās Uzņēmuma padomes Audita un risku pārvaldības komiteja.  Ņemot vērā to, ka Uzņēmuma padomē strādā divi padomes locekļi, 2024.gadā Finanšu komitejas un Audita un risku pārvaldības komitejas darbība nenotiek. |

**Princips # 12**

|  |  |
| --- | --- |
|  | **Padome pieņem informētus un izsvērtus lēmumus** |

|  |  |
| --- | --- |
| Kritēriji: | Fakti: |
| * Padomei laikus un pietiekamā apmērā ir pieejama valdes sagatavota informācija lēmumu pieņemšanai. | Saskaņā ar “Valsts akciju sabiedrības “Latvijas Pasts” padomes reglamentu” Uzņēmuma padome katru gadu apstiprina padomes sēžu kalendāru kārtējam kalendārajam gadam.  Uzņēmuma padomes sekretārs paziņojumu par kārtējo padomes sēdi, kopā ar darba kārtības projektu, lēmumu projektiem, dokumentiem un citiem materiāliem, izsūta padomes locekļiem un valdei vismaz nedēļu pirms sēdes dienas. Sasaucot Uzņēmuma padomes ārkārtas sēdi, padomes priekšsēdētājs var pieņemt lēmumu par sēdes laika saīsināšanu. Apspriest jautājumus, kas nav minēti paziņojumā par padomes sēdi, padome var tikai ar visu tās locekļu, kas piedalās sēdē, piekrišanu. |
| * Padome nosaka informācijas aprites kārtību, arī padomes tiesības pieprasīt informāciju no valdes, kas nepieciešama padomei lēmumu pieņemšanai. | Saskaņā ar “Valsts akciju sabiedrības “Latvijas Pasts” padomes reglamentu” Uzņēmuma padomes lēmumu izpildi nodrošina valde vai personas, kurām tas tiek uzdots ar padomes lēmumu.  Ne vēlāk kā 5 (piecas) dienas pēc padomes sēdes, padomes sekretārs sagatavo un izsniedz konkrētu lēmumu kopijas personām, kuras ir atbildīgas lēmuma izpildi. Padomes lēmumā var būt noteikts, ka personai, kas atbildīga par lēmuma izpildi, noteiktā termiņā jāatskaitās padomei (skatīt arī fakta skaidrojumu pie principa iepriekšējā kritērija). |
| * Padomes loceklis analizē informāciju un sagatavo priekšlikumus lēmumu pieņemšanai padomē. | Pirms lēmumu pieņemšanas Uzņēmuma padomes locekļiem tiek iesniegti ar lēmumu saistītie dokumenti, kurus katrs padomes loceklis izvērtē individuāli, nepieciešamības gadījumā izvirzot augstākas prasības uz dokumenta saturu, uzdodot papildus jautājumus vai uzdodot sagatavot papildu informāciju. |
| * Padome, pieņemot lēmumus, izvērtē riskus, īstermiņa un ilgtermiņa ietekmi uz uzņēmuma vērtību, ilgtspēju un atbildīgu attīstību. | Uzņēmuma padome, pieņemot lēmumus, izvērtē riskus un darbojas, lai veicinātu Uzņēmuma vērtību, ilgtspēju un atbildīgu attīstību. Reizi pusgadā padome saņem atsevišķu ziņojumu par Uzņēmumam piemītošajiem riskiem. |

**Princips # 12.1**

|  |  |
| --- | --- |
|  | **Komiteja sagatavo priekšlikumus lēmumu pieņemšanai padomē** |

|  |  |
| --- | --- |
| Kritēriji: | Fakti: |
| * Padomei nosaka komitejas uzdevumus un darbības organizēšanas kārtību. | Uzņēmumā tika izveidota Finanšu komiteja un Audita un risku pārvaldības komiteja, kuru nolikumos ir noteikti to uzdevumi un darbības organizēšanas kārtība. |
| * Padome izveido komiteju vismaz 3 (trīs) padomes locekļu sastāvā ar atbilstošu pieredzi un zināšanām noteiktajā komitejas darbības jomā (atalgojums, nominācijas, revīzijas vai citā jomā). | Ņemot vērā to, ka Uzņēmuma padome no 2024.gada sākuma strādā nepilnā jeb 2 (divu) locekļu sastāvā, 2024.gadā aktīva Finanšu komitejas un Audita un risku pārvaldības komitejas darbība nenotiek. |
| * Komiteja analizē informāciju un sagatavo priekšlikumus lēmumu pieņemšanai padomē, kā arī informē padomi par komitejas darbu. | Ņemot vērā to, ka Uzņēmuma padome no 2024.gada sākuma strādā nepilnā jeb 2 (divu) locekļu sastāvā, 2024.gadā aktīva Finanšu komitejas un Audita un risku pārvaldības komitejas darbība nenotiek. |

**Interešu konflikta novēršana**

**Princips # 13**

|  |  |
| --- | --- |
|  | **Valdes un padomes locekļi skaidri apzinās interešu konflikta izpausmes un ir informēti par nepieciešamo rīcību interešu konflikta gadījumā** |

|  |  |
| --- | --- |
| Kritēriji: | Fakti: |
| * Padome definē pazīmes, kas norāda uz interešu konfliktu, un nosaka interešu konflikta novēršanas un pārvaldības kārtību. | Uzņēmumā ir izstrādāta un padome ir apstiprinājusi “Valsts akciju sabiedrības “Latvijas Pasts” Korupcijas un interešu konflikta risku pārvaldīšanas noteikumus”, kuros definētas interešu konfliktu pazīmes, to novēršana un pārvaldība. |
| * Padomes vai valdes locekļi nepiedalās lēmumu pieņemšanā jautājumos, kuros Uzņēmuma intereses nonāk pretrunā ar padomes, valdes locekļu vai ar tiem saistīto personu interesēm. | Uzņēmuma padomes un valdes locekļi nepiedalās lēmumu pieņemšanā jautājumos, kuros Uzņēmuma intereses nonāk pretrunā ar padomes, valdes locekļu vai ar tiem saistīto personu interesēm. |
| * Personas, uz kurām attiecas interešu konflikta novēršanas pienākums, regulāri piedalās apmācībās par rīcību interešu konflikta situācijās. | Darbiniekiem, kuru amats pēc izvērtēšanas pakļauts korupcijas riskam, Uzņēmums nodrošina apmācības, stājoties amatā, kā arī nodarbinātajiem vismaz reizi 3 (trīs) gados tiek organizētas papildu apmācības par aktuālajiem jautājumiem interešu konflikta un korupcijas novēršanas un apkarošanas jomā. Darbinieki arī piedalās Korupcijas novēršanas un apkarošanas biroja vadītajos mācību semināros par korupcijas risku novēršanu. |

**Akcionāru sapulce**

**Princips # 14**

|  |  |
| --- | --- |
|  | **Uzņēmums savlaicīgi nodrošina akcionārus ar informāciju par akcionāru sapulces norisi, sniedzot visu nepieciešamo informāciju lēmumu pieņemšanai** |

|  |  |
| --- | --- |
| Kritēriji: | Fakti: |
| * Uzņēmums laikus informē akcionārus par akcionāru sapulces darba kārtību, norisi un balsošanas kārtību, kā arī par jebkādām ar to saistītām izmaiņām. | Uzņēmums sasauc akcionāru sapulces atbilstoši Komerclikuma un Publiskas personas kapitāla daļu un kapitālsabiedrību pārvaldības likuma prasībām, kā arī ievērojot Uzņēmuma kapitāla daļu turētāja – Satiksmes ministrijas – izdotos Iekšējos noteikumus “Valsts kapitāla daļu pārvaldes kārtība”, kuros noteikta arī akcionāru sapulču sasaukšanas un dokumentu sagatavošanas kārtība. |
| * Vienlaikus ar sapulces izsludināšanu Uzņēmums nodrošina iespēju akcionāriem iepazīties ar lēmumu projektiem, par kuriem sākotnēji plānots balsot sapulcē. Uzņēmums nekavējoties informē akcionārus par papildus iesniegtajiem lēmumu projektiem. | Uzņēmums, sasaucot akcionāru sapulces, vienlaikus nodrošina dokumentu iesniegšanu Uzņēmuma kapitāla daļu turētājam, tajā skaitā iesniedz akcionāru sapulču lēmumu projektus. Uzņēmums nekavējoties informē kapitāla daļu turētāju par papildus iesniegtajiem lēmumu projektiem. |
| * Uzņēmums nodrošina akcionāriem iespēju pirms akcionāru sapulces iesniegt jautājumus par darba kārtībā iekļautajiem jautājumiem un lēmumu projektiem. | Uzņēmums nodrošina kapitāla daļu turētājam iespēju pirms akcionāru sapulces iesniegt jautājumus par darba kārtībā iekļautajiem jautājumiem un lēmumu projektiem. |
| * Lēmumu projekti un tiem pievienotie dokumenti sniedz detalizētu, skaidru un pilnīgu informāciju par izskatāmo jautājumu. | Uzņēmuma lēmumu projekti un tiem pievienotie dokumenti sniedz detalizētu, skaidru un pilnīgu informāciju par izskatāmo jautājumu. |

# Princips # 15

|  |  |
| --- | --- |
|  | **Uzņēmums veicina efektīvu akcionāru iesaisti lēmumu pieņemšanā un iespējami lielāku akcionāru dalību akcionāru sapulcēs** |

|  |  |
| --- | --- |
| Kritēriji: | Fakti: |
| * Akcionāru sapulce tiek sasaukta un noturēta akcionāriem ērti pieejamā vietā un laikā. | Uzņēmuma akcionāru sapulces tiek sasauktas iepriekš, saskaņojot akcionāru sapulces laiku un vietu. |
| * Uzņēmums nodrošina akcionāru iespējas piedalīties akcionāru sapulcē attālināti. | Uzņēmums, sadarbībā ar kapitāla daļu turētāju, nodrošina kapitāla daļu turētāja pārstāvja iespējas piedalīties akcionāru sapulcē attālināti. |
| * Uzņēmums nosaka atbilstošu akcionāru sapulces ilgumu un dod iespēju akcionāriem sapulces laikā paust savu viedokli un iegūt nepieciešamo informāciju lēmumu pieņemšanai. | Uzņēmums nodrošina nepieciešamo laiku akcionāru sapulcē iekļauto jautājumu izskatīšanai un dod iespēju kapitāla daļu turētāja pārstāvim sapulces laikā paust savu viedokli un iegūt nepieciešamo informāciju lēmumu pieņemšanai. |
| * Uzņēmums izsludina jaunu akcionāru sapulci, ja sapulces darba kārtībā iekļautos jautājumus nav iespējams izskatīt paredzētajā laikā. | Nepieciešamības gadījumā Uzņēmums nodrošinātu jaunu akcionāru sapulces izsludināšanu, ja sapulces darba kārtībā iekļautos jautājumus nav iespējams izskatīt paredzētajā laikā.  2024.gadā šāda nepieciešamība nav bijusi. |
| * Uzņēmums aicina valdes un padomes locekļus, padomes locekļu kandidātus, revidentu un iekšējo auditoru, kā arī citas personas dalībai akcionāru sapulcē atbilstoši sapulcē izskatāmajiem jautājumiem. | Uzņēmums uzaicina valdes un padomes locekļus, padomes locekļu kandidātus (2024.gadā šāda nepieciešamība nav bijusi), revidentu un iekšējo auditoru, kā arī citas personas dalībai akcionāru sapulcē atbilstoši sapulcē izskatāmajiem jautājumiem. |
| * Akcionāru sapulce pieņem lēmumus atbilstoši iepriekš izsludinātajiem lēmumu projektiem. | Uzņēmuma akcionāru sapulce pieņem lēmumus par darba kārtībā iekļautajiem jautājumiem. |

**Princips # 16**

|  |  |
| --- | --- |
|  | **Uzņēmumā izstrādā un ar akcionāriem apspriež dividenžu politiku** |

|  |  |
| --- | --- |
| Kritēriji: | Fakti: |
| * Uzņēmums ir izstrādājis un publiskojis aktuālu dividenžu politiku. | Uzņēmumā ir izstrādāta un publiskota informācija par dividendēm, kas izriet no Ministru kabineta 2022.gada 25.janvāra noteikumiem Nr.72 “Kārtība, kādā tiek prognozēti, noteikti un veikti maksājumi par valsts kapitāla izmantošanu”. |
| * Dividenžu politika ir apspriesta ar akcionāriem akcionāru sapulces laikā. | Uzņēmuma priekšlikums par kārtējā gada dividendēm tiek izskatīts akcionāru sapulcē (skat. arī iepriekšējo fakta skaidrojumu). |

**Uzņēmuma darbības caurskatāmība**

**Princips # 17**

|  |  |
| --- | --- |
|  | **Uzņēmums regulāri un laikus informē akcionārus un citas ieinteresētās personas par Uzņēmuma saimniecisko darbību, finanšu rezultātiem, pārvaldību un citiem aktuāliem jautājumiem** |

|  |  |
| --- | --- |
| Kritēriji: | Fakti: |
| * Uzņēmums laikus atklāj pilnīgu, precīzu, objektīvu, aktuālu un patiesu informāciju. | Saskaņā ar normatīvajiem aktiem Uzņēmums laikus atklāj pilnīgu, precīzu, objektīvu, aktuālu un patiesu informāciju. Bez tam Uzņēmuma pārstāvji informē par uzņēmuma aktualitātēm ar mediju starpniecību un tiekoties ar ieinteresētajām pusēm. |
| * Uzņēmums informāciju visiem akcionāriem atklāj vienlaikus un vienādā apjomā. | Uzņēmums ir pilnībā (100% kapitāla daļas) Latvijas Republikai piederošs uzņēmums. Kapitāla daļu vienīgais turētājs un akcionārs ir Satiksmes ministrija. |
| * Uzņēmums mājaslapā atklāj informāciju par uzņēmuma pārvaldību, stratēģiju vai darbības virzieniem un publicē finanšu pārskatus, kā arī citu informāciju saskaņā ar Pielikumu Nr.1. | Uzņēmums tās tīmekļvietnē [www.pasts.lv](http://www.pasts.lv) atklāj informāciju par Uzņēmuma pārvaldību, stratēģiju vai darbības virzieniem un publicē finanšu pārskatus, kā arī citu normatīvajos aktos noteikto informāciju saskaņā ar Publiskas personas kapitāla daļu un kapitālsabiedrības pārvaldības likumu. Uzņēmums regulāri aktualizē papildu informāciju, kas saistīta ar Uzņēmuma korporatīvo pārvaldību, stratēģiju un darbības virzieniem, un publicē to tīmekļvietnē, saskaņā ar Latvijas pārvaldības kodeksu “Labas korporatīvās pārvaldības ieteikumi uzņēmumiem Latvijā”. |
| * Uzņēmums nodrošina informāciju gan latviešu valodā, gan vēl vismaz vienā tādā valodā, kas ir saprotama lielākajai daļai uzņēmuma ārvalstu akcionāru un citām ieinteresētām personām | Uzņēmums nodrošina informācijas pieejamību latviešu valodā un, ievērojot lietderības un līdzekļu ekonomijas principu, būtiskāko informāciju – arī angļu valodā. |

|  |  |  |  |  |  |
| --- | --- | --- | --- | --- | --- |
|  |  |  |  |  |  |
| Ģirts Rudzītis  *Valdes priekšsēdētājs* |  | Andris Puriņš  *Valdes loceklis* |  | Dita Mirbaha  *Valdes loceklis* |  |

2025.gada 31.martā

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU